Dahri meta xi ħadd kien jirrabbja xi ftit iż-żejjed konna ngħidu li bniedem tilef ir-raġuni, beda jara d-dlam, ma beda jara xejn quddiemu jew xi ħaġa simili. Illum f' okkażjonijiet bħal dawn sirna ngħidu "taqbeż iċ-ċinga" jew sempliċiment "Taqbeż". Issa li s-sħana tas-sajf ikkargat sewwa u nistgħu ngħidu li qegħda fl-aqwa tagħha, iċ-ċinga għandha tendenza aktar minn qatt qabel biex taqbeż! Fil-kju Taqbeż iċ-ċinga meta tkun ilek tistenna xi kwarta jew aktar fil-kju u jiġi xiħadd ħelu ħelu u jaqbeż il-kju u jinqeda qablek. Dawn il-każi jiġru spiss fuq il-waqfiet tal-linja. Tassew li aħna l-Maltin ftit li xejn nafu xi jfisser kju, imma ħafna drabi anke nies barranin iġibu ruħhom bħalna u ġieli anke agħar minna. U x' ma taqbiżx iċ-ċinga mbagħad! Każ riċenti fejn qabżet iċ-ċinga kien dak ta' Daboma Jack, li seħħ bejn mara Maltija u raġel ta' nazzjonalità Ungeriża. Bla ma nidħol fil-merti tal-każ nissogra ngħid li dan kien każ fejn iż-żewġ partijiet qabżitilhom iċ-ċinga u personalment neskludi kull sens ta' razziżmu – kuntrarjament milli xandet il-media. Bejn is-sħana ta' Lulju, bejn il-ħin mitluf, bejn ir-rassa, bejn il-ftit jew wisq 'tiġiġiżmu' li hawn min jaf jagħmel meta jsib ruħu fil-folla u nsomma, kollox ma' kollox, qabżet iċ-ċinga. Tallinja Card Ħaġa oħra li f' dal jiem qabbżet iċ-ċinga ta' bosta kienet l-introduzzjoni tal-karta l-ġdida għat-trasport pubbliku. Supost kellha tkun karta intelliġenti imma milli rajna hija kollox għajr intelliġenti. Jien wieħed minn dawk il-ħafna li imlejt il-karta tiegħi bi €30. Suppost is-sistema kellha taħdem li hekk kif tonfoq €26 tibqa' tivjaġġa b' xejn il-kumplament tax-xahar. Il-karta suppost intlliġenti tiegħi ma ħadmitx hekk imma baqgħet tnaqqas il-flus sakemm spiċċat vojta. Telefonati, diskors ma' dak u mal-ieħor, uffiċini, e mejls u ma nafx x' aktar. Kulħadd jibgħatek mingħand Kajfa għal għand Pilatu u ħadd ma jaf x' jista' jagħmel. Biex tgħaxxaq lid-dinja mort l-uffiċju ta' tas-Sliema u nzerta li l-kompjuter ma kienx qiegħed jaħdimlu. Ftakart li jien saċerdot u żammejt iċ-ċinga f' postha! Bil-qalb it-tajba mort l-uffiċju prinċipali u rranġajt hemmhekk, imma kelli naħli nofstanhar! Għandu mnejn li lil ħaddieħor ħaġa bħal din kienet tqabbiżlu ċ-ċinga. Wara dan ħsibt bejni u bejn ruħi: Imma possibbli li Malta ma nafu nagħmlu xejn sew? Nibdew sistema ġdida għal kollox bla ma nagħtu żmien ta' prova? Inħallu persuna waħdeha f' uffiċju bla ma taf twieġeb għad-diffikultà tal-klijenti? Il-kliem 'Ċempel il-Head Office' hija tweġiba tajba għal bosta passiġġieri li sabu ruħhom fl-istess qagħda tiegħi jew f' qagħdiet problematiċi oħrajn? Tista' ma taqbiżlekx iċ-ċinga? STOP li jmiss Minn meta nbiddlu l-karozzi tal-linja, cioè, inbidlet is-sistema kollha, rotot, trakkijiet, xufiera, proprjetarji u l-bqija, bdejna naraw screen fuq tal-linja li jindikalna l-waqfa li jkun imiss. Barra min dan beda jinstema' leħen ta' mara jgħidlek fejn kien imiss tieqaf tal-linja. Qabel ma' daħlet din is-sistema il-waqfiet ma kellhomx isem u min ma kienx ikun midħla tar-rotta kien ikollu jew jistaqsi jew jinżel f' xi waqfa ħażina. Intant mill-1 ta' Lulju li għadda, fuq xi trakkijeit tal-linja, il-leħen ma smajtux aktar u fuq l-iscreen minflok il-kliem 'Il-waqfa li jmiss' bdew jidhru l-kliem ' Stop li jmiss'. Meta tkellimt ma' persuna qaltli li dik saret minħabba t-turisti. Merejtha għax l-ewwel ħaġa jekk turist ma jifhimx il-kelma 'Waqfa' li nbidlet ma' 'Stop' lanqas sejjer jifhem il-kliem 'li jmiss' li baqgħu ma nbidlux. It-tieni ħaġa, fuq l-iscreen jalterna il-kliem' Stop li jmiss' u 'Next Stop', mela għat-turisti hemm il-frażi bl-Ingliż. Xorta dil-persuna baqgħet tgħid li hi kellha raġun u allura għalaqt ħalqi għax ma ridtx li taqbiżli ċ-ċinga jew inqabbiżha lilha. Qabżet iċ-ċinga tal-patri Qrajt li kien hemm xi patri li sab karozza pparkjata quddiem il-garage tiegħu u għamel xi biċċa ġennata – qabżitlu ċ-ċinga bl-ikrah! Naf li dak li naqraw fuq l-internet ma huwiex Bibbja, imma jekk verament seħħ dan il-każ u dan il-patri tassew għamel dak li kien jgħid l-artiklu, allura dan juri l-umanità tal-patrijiet ukoll li huma wkoll għandhom limiti għall-paċenzja tagħhom u billi jilbsu ċ-ċoqqa ma jfissirx li huma xi ħaġa differenti mill-kumplament tal-bnedmin. Fi ftit kliem anke ċ-ċinga tal-patrijiet għandha mnejn taqbeż kultant! U jekk taqbeż tal-patrijiet taqbeż ukoll tal-qassisin u tas-sorijiet minkejja li bosta jaħsbu bil-kontra. Il-kuntrarju jdejjaq lil kulħadd – cioè, iqabbiżha lil kulħadd. Tajjeb kieku nippruvaw inżommu l-kalma l-aktar issa f' din is-sħana u tajjeb ukoll li ma nqabbżuha lil ħadd – nippruvaw imma ma naħsibx li ħija ħaġa ħafifa, għalkem mhux impossibli! Dan l-artiklu deher f' In-Nazzjon 25 ta' Lulju 2015
Meta taqbeż iċ-ċinga